Magnus Carlsen klarte ikke å slå sjakkens nye vidunderbarn (16)
Den unge asiaten var selv tungt presset av dårlig tid i deler av partiet. Carlsen trykket på så godt han kunne med svarte brikker. Men Wei Yi imponerte før matchen ble avsluttet med et håndtrykk etter nesten fem timers spill. – Han er knalltøff. Nerver av stål. Han lot seg ikke affisere at han møtte Magnus Carlsen . Dette var et godt spilt parti fra begges side, sier VGs sjakkekspert Hans Arild Runde. Slik var matchen: VGs sjakkstudio Dermed endte Carlsens tredje kamp på rad med hverken seier eller tap. Også mot David Navara (svarte brikker) og mot Fabiano Caruana (hvite) endte det med remis i Nederland. – Det er kjedelig å stå igjen med tre remiser etter disse partiene, sier Magnus Carlsens storesøster, Ellen, i TV 2s sjakksending. – Men jeg synes dette lover godt for turneringen, mener hun. Wijk aan Zee består av hele 13 partier. Så det er langt til mål. Magnus Carlsen vant turneringen i fjor. Carlsen er på verdenstoppen med 2844 ratingpoeng mot Wei Yis 2706 på 37. plass, men 16-åringen spilte med hvite brikker og hadde brukbar kontroll på verdensmesteren. – Wei Yi har tvunget Magnus inn i en stilling hvor han er på defensiven, sa Jon Ludvig Hammer til TV 2 Sportskanalen underveis. Kineseren er på plassen etter Carlsen på listen over de yngste stormesterne gjennom tidene, og det er store forventninger til ham. – Han har et ganske godt pokerfjes, mente Ellen Carlsen i TV 2-studioet. – Magnus ønsker selvsagt å slå spillere som er yngre enn ham, sier Ellen Carlsen. Hun er klar på at broren ikke er lysten på å slippe en ny kronprins enkel frem. Kineseren fikk stormestertittelen i mars 2013, 13 år, åtte måneder og 23 dager gammel, den yngste stormester i verden den gang og den fjerde yngste i historien. – Wei har god forståelse for dynamikken i spillet. Så hvis jeg skal slå ham, må jeg tenke som en av gamlegutta: Jeg må gå for å ta ham i sluttspillet, sa verdensmesteren til VG før matchen. Carlsen jobbet fortsatt hardt da partiet nærmet seg fire timer gammel, men den ni år yngre kineseren lot seg ikke presse hverken av nordmannen eller mangelen på tid. Han spilte inn remis som om han skulle vært durkdreven i verdenseliten. Magnus Carlsen var rundt fire måneder yngre da han i sin tid ble stormester. Bare Sergej Karjakin og inderen Parimarjan Negi har vært yngre enn dagens duellanter. På TV2s sjakksending søndag sa Hammer om Wei: – Han er en «wunderkind». Han er oppe og spiser kirsebær med de store i en alder av 16 år. Magnus og Sergej Karjakin er blant de få som har vært så gode i så ung alder. Samtidig diskuterte Hammer og Ellen Carlsen om mulighetene for at han kan bli en virkelig storspiller. – Det er ikke gitt, var de enige om.
(Magnus Carlsen-Wei Yi 1/2-1/2) Han ble satt under press mot det 16-årige kinesiske supertalentet i den prestisjefylte Wijk aan Zee-turneringen. Men Magnus Carlsen spilte remis i sitt første møte med Wei Yi.